રાજ્યમાં સૌથી અગ્રેસર ગણાવતી સુરત પાલિકા મેયર, ડે.મેયર, સ્થાયી સમિતિના અધ્યક્ષ અને શાસકપક્ષના નેતાના નામ નક્કી કરવામાં સૌથી છેલ્લી નોંધાઈ હતી. તેની પાછળ શહેર ભાજપની આંતરિક જૂથબંઘી વચ્ચે ચાલેલી ખેંચતાણ જવાબદાર ગણાવાઈ હતી. ભાજપ મોવડીમંડળ પણ છેક છેલ્લી ઘડી સુધી અસમંજસ સ્થિતિમાં રહ્યું હતું. તા.13મીને બુધવારે રાત્રે જે નામો ઉપર સંમતિ સાધી લેવાઇ હતી, એ નામ ગુરુવારે સવારે 9 વાગ્યે બદલવા પડ્યા હતા. પ્રદેશ મહામંત્રી ભીખુભાઈ દલસાણિયાને વહેલીસવારે હાઈકમાન્ડનું તેડું આવ્યું હતું. સ્થાનિક નેતાઓએ પ્રદેશના નેતાઓ ઉપર પોતાના જૂથના વ્યક્તિને ગોઠવવા માટે ભારે પ્રેસર કર્યું હતું. 10 વાગ્યે તમામ શહેરોના પદાધિકારીઓના નામની જાહેરાત થઈ ગઈ હતી. જોકે, એકમાત્ર સુરતની જ પસંદગીનું કોકડું ગુંચવાયેલું રહ્યું હતું. આખરે 11 વાગ્યે સામાન્ય સભા મળે તેની પંદર મિનિટ પહેલાં જ પ્રદેશ મહામંત્રી ભરતસિંહ પરમારે સંકલન બેઠકમાં મોવડીમંડળે કરેલી પસંદગીની જાહેરાત કરી હતી.